ประกันน้ำท่วมรถ
คปภ.เผย10บริษัทจ่อคิวรอ ‘มิตรแท้-ทิพย’ขายชั้น2-3
17 ม.ค. 2555

คปภ.เผย10บริษัทจ่อคิวรอ ‘มิตรแท้-ทิพย’ขายชั้น2-3
คปภ.เผย 10 บริษัทประกันภัยยื่นขออนุมัติขายประกันชั้น 2 ชั้น 3 พิเศษ คุ้มครองน้ำท่วม เพิ่มทางเลือกลูกค้าเก่า
นายอาภากร ปานเลิศ ผู้อำนวยการส่วนกำกับผลิตภัณฑ์ประกันภัยรถยนต์ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ขณะนี้มีบริษัทประกันภัย 10 แห่งที่ยื่นขออนุมัติกรมธรรม์ประกันภัยรถยนต์ชั้น 2 และชั้น 3 พิเศษ ให้ความคุ้มครองน้ำท่วมแบบจำกัดความคุ้มครอง เพื่อให้เป็นทางเลือกแก่ประชาชน
“เดิมจะมีเฉพาะประกันรถยนต์ชั้น 1 เท่านั้นที่คุ้มครองน้ำท่วม ซึ่งทางเลขาธิการ นายประเวช องอาจสิทธิกุล ได้ให้นโยบายมาว่า หากบริษัทใดยื่นขอเข้ามาให้พิจารณาอนุมัติกรมธรรม์ประเภทนี้ก่อนเพื่อให้ประชาชนที่มีรถเก่าได้มีโอกาสได้รับความคุ้มครอง” นายอาภากร กล่าว




 
นายอาภากร กล่าวว่า แม้ในอดีตจะไม่เคยให้ความคุ้มครองน้ำท่วมสำหรับกรมธรรม์รถยนต์ชั้น 2 และชั้น 3 แต่ทาง คปภ.ได้พยายามดูแลเงื่อนไขให้ประชาชนได้รับความคุ้มครองที่สะดวก ไม่ซับซ้อน จะคล้ายกับประกันอัคคีภัยที่ให้ความคุ้มครองน้ำท่วม โดยระบุไว้ในสัญญาแนบท้ายว่า ผู้ซื้อจะได้รับความคุ้มครองจากน้ำท่วม น้ำเอ่อ อันมีสาเหตุมาจากภัยธรรมชาติ เช่น ฝนตกหนัก แผ่นดินไหว หรือสึนามิ
“เบี้ยประกันภัยไม่ได้ถูกปรับขึ้นเป็นพิเศษ เราดูแลให้อยู่ในพิกัด หรืออัตราที่ คปภ.กำหนดไว้ น่าจะเพิ่มขึ้นประมาณ 200-300 บาท จากเบี้ยประกันภัยชั้น 2 และชั้น 3 ทั่วๆ ไป ขึ้นอยู่กับความคุ้มครองน้ำท่วม” นายอาภากร กล่าว
นายสุขเทพ จันทร์ศรีชวาลา ประธานกรรมการบริหารและกรรมการผู้จัดการ บริษัท มิตรแท้ประกันภัย เปิดเผยว่า ต้นเดือน ก.พ.นี้ บริษัทจะเริ่มขายประกันรถยนต์เป็นแพ็กเกจ ชั้น 2 พิเศษ หรือแบบชั้น 3 พิเศษ บวกภัยน้ำท่วมและบวกประกัน พ.ร.บ.รวมกัน ซึ่งมีค่าเบี้ยเพิ่มขึ้นกว่าแบบปกติ 500-800 บาท แลกกับความคุ้มครองจากภัยน้ำท่วมที่ทุนประกันที่ 5 หมื่นบาท และ 1 แสนบาท
ทั้งนี้ ลูกค้าสามารถเลือกได้อีกว่าจะเลือกจ่ายค่าเสียหายส่วนแรก 3,000 บาทเอง เพื่อให้ค่าเบี้ยลดลงหรือไม่ก็ได้ และไม่ได้มีเรื่องการจำกัดอายุของรถเข้ามาเกี่ยวข้อง ซึ่งปัจจุบันชั้น 2 พิเศษ และชั้น 3 พิเศษของมิตรแท้ฯ เฉลี่ยเริ่มต้นที่ 7,000 บาท ซึ่งถือว่าคิดเบี้ยน้ำท่วมเพิ่มขึ้นไม่มาก เพราะค่าเบี้ย พ.ร.บ.ปกติ 600 บาทแล้ว
แหล่งข่าวจากบริษัท ทิพยประกันภัย เปิดเผยว่า ในส่วนของบริษัทก็ได้ออกขายประกันชั้น 2 พิเศษ และชั้น 3 พิเศษ ที่ให้ความคุ้มครองภัยน้ำท่วมด้วยเช่นกัน โดยกำหนดรถยนต์ที่มีอายุไม่เกิน 20 ปี จะได้รับทุนประกันน้ำท่วมที่ 1 แสนบาท และหากเป็นรถที่มีอายุเกิน 20 ปี จะได้รับทุนประกันน้ำท่วมที่ 5 หมื่นบาท ซึ่งจะทำให้รถเก่าที่ไม่สามารถทำประกันชั้น 1 เนื่องจากเบี้ยมีราคาสูง และอายุของรถไม่เข้าเกณฑ์ มีโอกาสซื้อประกันรถที่ให้ความคุ้มครองเรื่องภัยน้ำท่วมได้
นายพันธ์เทพ ชัยปริญญา ผู้จัดการฝ่ายสินไหมทดแทน บริษัท วิริยะประกันภัย กล่าวว่า บริษัทขอรอดูผลการประชุมของคณะทำงานพัฒนาผลิตภัณฑ์รถยนต์และจัดทำคู่มือตีความ ซึ่งจะมีการประชุมนัดแรกในวันที่ 17 ม.ค. 2555 นี้ ระหว่าง คปภ. กับภาคเอกชนก่อนว่าจะออกมาเป็นอย่างไร